SL Uradni list Evropske unije L 56/12

DIREKTIVA SVETA 2005/15/EC

z dne 28. februarja 2005

o spremembah Priloge IV k Direktivi Sveta 2000/29/ES o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 2000/29/ES z dne 8. maja 2000 o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti (1), in zlasti točke (d) drugega odstavka člena 14 Direktive,

ob upoštevanju predloga Komisije,

ob upoštevanju naslednjega:

(1) Z Direktivo 2004/102/ES (2), ki jo države članice začnejo izvajati s 1. marcem 2005, so se spremenile Priloge II, III, IV in V Direktive 2000/29/ES.

(2) V Direktivi 2004/102/ES so določbe v zvezi z lesom in lesnimi proizvodi. Ukrepi v zvezi s paletami, zaboji in transportnimi varovalnimi oblogami prilagajajo ukrepe Skupnosti Mednarodnemu standardu za fitosanitarne ukrepe (ISPM) št. 15 FAO o „Smernicah za zakonsko urejanje lesene embalaže v mednarodni trgovini“, ki so bile sprejete marca 2002 na četrti začasni komisiji o fitosanitarnih ukrepih (ICPM).

(3) Standard št. 15 določa, da je treba na leseni embalaži (vključno s transportnimi varovalnimi oblogami), izdelani iz neobdelanega lesa iglavcev in listavcev, izvesti odobrene ukrepe, kot sta toplotna obdelava (56 °C za najmanj 30 minut) ali zaplinjanje z metilbromidom. Poleg tega mora les imeti posebno oznako, ki potrjuje, da so bili na lesu izvedeni odobreni ukrepi.

(4) Standard tudi določa, da lahko države zahtevajo, da je uvoženi leseni material za embalažo, na katerem je bil izveden odobreni ukrep, izdelan iz olupljenega lesa in ima oznako o „tehnični ustreznosti“.

(5) Tretje države so zaprosile, da Skupnost upošteva tudi nadomestne metode za doseganje istega cilja. V ta namen poleg ukrepov obdelave poteka raziskava o tehničnih vidikih lupljenja lesa, zlasti o učinkovitosti „zmanjšanja tveganja okužbe“.

(6) Primerno je, da se za olupljen les odloži uporaba zahtev, dokler še niso na voljo izidi raziskave.

(7) Zato je treba Direktivo 2000/29/ES ustrezno spremeniti.

(8) Stalni odbor za zdravstveno varstvo rastlin ni podal mnenja v roku, ki ga je določil njegov predsednik –

SPREJEL NASLEDNJO DIREKTIVO:

Člen 1

Direktiva 2000/29/ES se spremeni:

1. V točki 2 oddelka I dela A Priloge IV se na koncu desnega stolpca doda naslednji odstavek: „Prva alinea, ki zahteva, da se leseni material za embalažo izdela iz olupljene hlodovine, se uporablja od 1. marca 2006.“.

2. V točki 8 oddelka I dela A Priloge IV se na koncu desnega stolpca doda naslednji odstavek: „Prva vrstica točke (a), ki zahteva, da je leseni material za embalažo izdelan iz olupljene hlodovine, se uporablja od 1. marca 2006.“.

Člen 2

1. Države članice sprejmejo in objavijo zakone in druge predpise, potrebne za uskladitev s to direktivo, najpozneje do 28. februarja 2005. Komisiji nemudoma sporočijo besedila določb teh predpisov in korelacijsko tabelo med navedenimi določbami in to direktivo.

Države članice te predpise uporabljajo od 1. marca 2005.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice Komisiji sporočijo besedila glavnih določb predpisov nacionalne zakonodaje, sprejetih na področju, ki ga ureja ta direktiva.

Člen 3

Ta direktiva začne veljati tretji dan po objavi v Uradnem listu Evropske unije.

Člen 4

Ta direktiva je naslovljena na države članice.

V Bruslju, 28. februarja 2005 Za Svet Predsednik F. BODEN

(1) UL L 169, 10.7.2000, str. 1. Direktiva, kakor je bila nazadnje spremenjena z Direktivo Komisije 2004/102/ES (UL L 309, 6.10.2004, str. 9).

(2) UL L 309, 6.10.2004, str. 9.